<classify> SERIKALI ya Tanzania ipo katika hatua za mwisho za majadiliano na Kampuni ya Ujenzi ya Konoike ya Japan, ili kumaliza mgogoro kwa maelewano kuhusu fi dia ya kuvunjwa kwa mkataba wa ujenzi wa Barabara ya Dodoma- Manyoni.Hayo yalisemwa na Mwanasheria Mkuu wa Serikali, Profesa Adelardus Kilangi katika mahojiano maalumu na gazeti hili, ambaye alisisitiza kuwa majadiliano hayo yapo katika hatua za mwisho na kuwa baada ya hatua hiyo, mkataba wa maafikiano utasainiwa.Mwanasheria Mkuu wa Serikali alikuwa akitoa ufafanuzi kuhusu uamuzi uliotolewa na Mahakama ya Jimbo la Columbia nchini Marekani, ambayo imekazia hukumu tuzo iliyotolewa na Mahakama ya Kimataifa ya Usuluhishi ya Kibiashara ICC, ambayo imeamuru serikali ya Tanzania kuilipa Konoike Dola za Marekani milioni 64 kama fidia ya malipo ya ujenzi wa barabara hiyo.Alisema serikali ilikuwa inatambua kuhusu uamuzi huo wa ICC kutoa tuzo kwa kampuni hiyo ya Japan, uliofanyika mwaka 2016 kutokana na mgogoro uliohusu mkataba wa ujenzi wa barabara hiyo, baina ya Konoike na Wakala wa Taifa wa Barabara Tanroads.Akitoa ufafanuzi wa kina, Profesa Kilangi alisema miaka kadhaa iliyopita, Konoike iliingia mkataba wa maafikiano na Tanroads ili kufanya ujenzi wa barabara hiyo ya kiwango cha lami kati ya Dodoma na Manyoni.Alisema hata hivyo baadaye uliibuka mgogoro baina ya pande hizo mbili na kusababisha mkataba huo kuvunjwa, hatua iliyoifanya Kampuni ya Konoike kufungua kesi katika Mahakama hiyo ya ICC, ikitaka kulipwa hasara iliyopata. Alisema mwaka 2016 mahakama hiyo ilitoa uamuzi ulioinufaisha Konoike.Kwa mujibu wa Mwanasheria Mkuu, Serikali ilichukua hatua mbalimbali ikiwemo kulipa kiwango fulani cha fedha kwa kampuni hiyo, lakini kiwango fulani kilikatwa na Mamlaka ya Mapato Tanzania TRA kama makato ya kodi. Hatua hiyo ndiyo iliyozua mgogoro na kufanya majadiliano baina ya pande hizo kuendelea.Alisema, hata hivyo, wakati majadiliano yakiendelea, Konoike iliamua kufungua kesi nyingine katika nchi mbalimbali ikiwemo Marekani, Abu Dhabi na Tanzania, ikitaka kutekelezwa kwa hukumu ya tuzo ya fidia iliyoamriwa na ICC na si vinginevyo.Kwa hiyo hiki kilichofanywa na Mahakama ya Marekani si kitu kipya, ni kama kukazia hukumu au kutambua kile kilichoamriwa na Mahakama ya ICC, alisema Mwanasheria Mkuu wa Serikali.Aliongeza kuwa hata hivyo uamuzi huo wa Mahakama ya Marekani, umekuja wakati ambapo majadiliano ya kumaliza mgogoro kwa njia ya kirafiki, baina ya Serikali na Kampuni ya Konoike, yapo katika hatua za mwisho ili kukamilika. Katika uamuzi uliotolewa Machi 6, mwaka huu, Jaji wa Mahakama ya Jimbo la Columbia nchini Marekani, Richard Leon, alibariki uamuzi uliotolewa na Mahakama ya ICC kuamuru Kampuni ya Konoike kulipwa dola milioni 64.  <topic>: KITAIFA 